 Na AFP KABUL, AFGHANISTAN Na AFP MAELFU ya raia wa Afghanistan, jana Jumapili waliendelea kutoroka huku Amerika ikionya kuhusu vitisho vya usalama katika uwanja wa ndege wa Kabul na Muungano wa Ulaya ukisema kuwa ni vigumu kuondoa watu wote wanaokabiliwa na hatari kutoka kwa Taliban. Haya yanajiri huku kundi la wanajeshi waliounga serikali iliyotimuliwa na wanamgambo hao wakikusanyika kujiandaa kupigana na kundi hilo. Wiki ambayo wanamgambo hao wa Kiislamu walinyakua mamlaka Afghanistan, Taliban wamechukua hatua za kuunda serikali na kulegeza msimamo wao kutoka waliodumisha walipotawala nchi hiyo 1996-2001. Lakini raia wa Afghanistani waliojawa na hofu, wameendelea kutoroka, na kuzidisha mzozo katika uwanja wa ndege wa Kabul ambako Amerika na washirika wake wameshindwa kukabiliana na idadi kubwa ya watu wanaotaka kutoroka nchi hiyo. Mwanahabari aliyekuwa kwenye kundi la wafanyakazi wa vyombo vya habari na wasomi waliobahatika kufika katika uwanja huo Jumapili kupata ndege ya kutoroka, alitaja hali kuwa ya kusikitisha huku watu wakishikilia basi lililowapeleka humo. “Walikuwa wakionyesha paspoti zao na kulia wakisema ‘tuchukueni twende nanyi tafadhali, msituache tafadhali’,” mwanahabari huyo aliambia AFP. “Mpiganaji wa Taliban aliyekuwa kwenye lori mbele yetu alilazimika kufyatua risasi hewani ili waondoke barabarani.” Mnamo Jumamosi, shirika la utangazaji la Sky News lilipeperusha picha zilizoonyesha mili mitatu ikiwa imefunikwa kwa blanketi nyeupe nje ya uwanja wa ndege. Haikubainika jinsi watatu hao walivyofariki. Ripota wa Sky News, Stuart Ramsay, ambaye alikuwa kwenye uwanja huo wa ndege alisema vifo hivyo havingeepukika na kwamba watu walikanyagwa huku wengine walikikauka kwa kukosa maji na kushtuka. Picha hizo zilikuwa za hivi punde za kuonyesha hali ya mshtuko na kutamauka kwa maelfu ya raia wa Afghanistan wanaohofia utawala wa Taliban baada ya video iliyoonyesha mtoto akipitishwa juu ya ukuta kwenye uwanja wa ndege na watu wakikwamilia ndege zilizokuwa zikiondoka. Amerika, ambayo iko na maelfu ya wanajeshi wanaodumisha usalama katika uwanja huo wa ndege, imeweka hadi Agosti 31 kumaliza kuwaondoa raia. Lakini kuna raia 15,000 wa Amerika na washirika wao raia wa Afghanistan kati ya 50,000 na 60,000 wanaohitaji kuondolewa, kulingana na serikali ya Amerika. Rais Joe Biden wa Amerika ametaja zoezi hilo kama moja ya operesheni kubwa na ngumu katika historia ya Amerika. Mkuu wa sera za kigeni wa Muungano wa Ulaya Josep Borrel alikuwa na maoni finyu kuhusu kufaulu kwa zoezi hilo. “Wanataka kuondoa watu 60,000 kati ya sasa na mwisho wa mwezi huu, haiwezekani kamwe,” Borrel aliambia AFP. Ingawa Taliban walinyakua mamlakani bila upinzani mkali, kundi la waliokuwa wanajeshi wa serikali wamekusanyika katika bonde la Panjshir kaskazini mwa Kabul. Mmojawa viongozi wa kundi la National Resistance Front ni mwana wa kamanda aliyepigana na Taliban Ahmad Shah Massoud. Msemaji wa kundi hilo aliambia AFP kwamba wamejiandaa kwa makabiliano lakini pia wanaweza kujadiliano na Taliban serikali inayoshirikisha wote, haki ya jamii, usawa, haki na uhuru wa raia wote. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  